b'\n_START_ARTICLE_\nLinje 3A\n_START_SECTION_\nHistorie\n_START_PARAGRAPH_\nLinje 3A blev oprettet sammen med linje 4A 14. december 2003 som den femte og sjette linje i det nye A-busnet, der etableredes i 2002-2003. Baggrunden for etableringen var anl\xc3\xa6gget af den f\xc3\xb8rste metro i K\xc3\xb8benhavn, der medf\xc3\xb8rte store p\xc3\xa5virkninger af busnettet. I den forbindelse valgte man at nyt\xc3\xa6nke nettet med seks grundl\xc3\xa6ggende stambuslinjer med direkte linjef\xc3\xb8ringer og hyppig drift suppleret af et antal andre linjer. I de f\xc3\xb8rste planer fra 2000 var en de seks foresl\xc3\xa5ede stambuslinjer en linje med arbejdsnummeret S5 fra Nordhavn st. ad Blegdamsvej, H.C. \xc3\x98rsteds Vej og Enghavevej til Valbyparken. Linjef\xc3\xb8ringen var identisk med den hidtidige linje 3, som den nye linje kom til erstatte._NEWLINE_Efter etableringen var linjef\xc3\xb8ringen forholdsvis stabil. Vejarbejder og lignende satte dog af og til sit pr\xc3\xa6g, som i 2005 da linjen m\xc3\xa5tte en tur om ad Classensgade i retning mod Kongens Enghave i nogle m\xc3\xa5neder, mens der var vejarbejde i Nordre Frihavnsgade. Af tilsvarende \xc3\xa5rsager var linjen forbi B\xc3\xbclowsvej i 2012 og Vordingborggade i 2013. Kun ved N\xc3\xb8rrebrogade fandt der en permanent \xc3\xa6ndring sted. Oprindelig k\xc3\xb8rte linjen fra Sankt Hans Torv ad Elmegade til Stengade, men 1. oktober 2008 omlagdes den ad F\xc3\xa6lledvej og N\xc3\xb8rrebrogade i forbindelse med fors\xc3\xb8g med fredeligg\xc3\xb8relse af N\xc3\xb8rrebrogade. Her fik den s\xc3\xa5 samtidig f\xc3\xa6lles stoppested med linje 5A og 350S. Fors\xc3\xb8get blev efterh\xc3\xa5nden permanent, og det samme gjorde oml\xc3\xa6gningen. En l\xc3\xa6ngere periode i 2011 bet\xc3\xb8d vejarbejde dog ensretning af N\xc3\xb8rrebrogade, s\xc3\xa5 linje 3A imens igen m\xc3\xa5tte en tur om ad Elmegade i retning mod Kongens Enghave._NEWLINE_24. marts 2013 indf\xc3\xb8rtes der drift d\xc3\xb8gnet rundt p\xc3\xa5 de fleste k\xc3\xb8benhavnske A-buslinjer. I den forbindelse erstattede linje 3A natbuslinje 80N, der havde haft samme linjef\xc3\xb8ring som linje 3A og linje 3 f\xc3\xb8r den. Forskellen var dog, at linje 80N kun havde k\xc3\xb8rt et par timer nat efter fredag og l\xc3\xb8rdag, hvor linje 3A nu kom til at k\xc3\xb8re hele natten hele ugen._NEWLINE_18. februar 2018 blev linje 3A omlagt ad Borgmester Christiansens Gade - Ellebjergvej - Stubm\xc3\xb8llevej. \xc3\x85rsagen var anl\xc3\xa6ggelsen af Sydhavnsmetroen, herunder den kommende Mozarts Plads Station.\n_START_SECTION_\nFors\xc3\xb8g med elbusser\n_START_PARAGRAPH_\nI marts 2011 lagde Movia op til fors\xc3\xb8g med to elbusser i fuld st\xc3\xb8rrelse i K\xc3\xb8benhavn. P\xc3\xa5 det tidspunkt k\xc3\xb8rte der sm\xc3\xa5 elbusser p\xc3\xa5 linje 11A, men deres batterier var for sm\xc3\xa5 til traditionelle 12 m-busser som dem p\xc3\xa5 linje 3A. Imidlertid var teknologien efterh\xc3\xa5nden nu s\xc3\xa5 langt fremme, at der som fors\xc3\xb8g kunne inds\xc3\xa6ttes to store elbusser fra den kinesiske producent BYD. De skulle kunne k\xc3\xb8re ca. 250 km efter en opladning p\xc3\xa5 4-6 timer, og forventedes at kunne nedbringe CO2-udledningen med 55\xc2\xa0%, ligesom den lokale partikelforurening helt kunne undg\xc3\xa5s. Leveringen af busserne lod dog vente p\xc3\xa5 sig, og f\xc3\xb8rst 8. november 2013 kunne de pr\xc3\xa6senteres p\xc3\xa5 R\xc3\xa5dhuspladsen. Efterf\xc3\xb8lgende blev de indsat p\xc3\xa5 linje 12 og 40, s\xc3\xa5 man kunne f\xc3\xa5 erfaringer med teknologi, stabilitet og \xc3\xb8konomi. I oktober 2014 blev elbussen p\xc3\xa5 linje 40 flyttet til linje 3A, hvor den k\xc3\xb8rte indtil fors\xc3\xb8gets planm\xc3\xa6ssige afslutning i december 2015. Erfaringerne var at elbussen havde h\xc3\xb8jere k\xc3\xb8bs- og driftsomkostninger end dieselbusser, blandt andet p\xc3\xa5 grund af den h\xc3\xb8je elafgift. Desuden var busserne ude af drift i over en trediedel af de dage, hvor de skulle have k\xc3\xb8rt, for eksempel p\xc3\xa5 grund af tekniske problemer eller mangel p\xc3\xa5 ind\xc3\xb8vede chauff\xc3\xb8rer. N\xc3\xa5r busserne var i drift, k\xc3\xb8rte de dog stabilt._NEWLINE_Samtidig med pr\xc3\xa6sentationen i 2013 gjorde man sig imidlertid ogs\xc3\xa5 tanker om andre former for milj\xc3\xb8venlige busser, heriblandt elbusser med opladning undervejs. Det ville give l\xc3\xa6ngere r\xc3\xa6kkevidde men ogs\xc3\xa5 afh\xc3\xa6ngighed af steder at lade op, hvilket ville v\xc3\xa6re s\xc3\xa5rbart i forbindelse med oml\xc3\xa6gninger, ligesom det kr\xc3\xa6vede tid til opladning. De praktiske erfaringer med det fik man p\xc3\xa5 linje 3A, for som en del af det almindelige udbud af linjen i 2014, blev det besluttet at inds\xc3\xa6tte to elbusser med opladning ved endestationerne som fors\xc3\xb8g i to \xc3\xa5r. Busser og udstyr til opladning blev finansieret af K\xc3\xb8benhavns Kommune. Efter et udbud blev det i oktober 2015 besluttet at finske Linkker skulle levere de to 40 kWh elbusser, og nederlandske Schunk/Heliox levere ladestationerne p\xc3\xa5 200 kW._NEWLINE_Busserne, der var gr\xc3\xb8nne med gule fronter og r\xc3\xb8de hj\xc3\xb8rner, blev sat i drift ved et arrangement ved endestationen ved Valbyparken 29. august 2016. Ladestationer var sat op her og ved Nordhavn st. De var udformet n\xc3\xa6rmest som k\xc3\xb8reledningsmaster med en lader over vejbaner. P\xc3\xa5 busserne var der en pantograf, der blev h\xc3\xa6vet op til laderen, hvor de s\xc3\xa5 fik str\xc3\xb8m p\xc3\xa5 tre minutter under det almindelige endestationsophold. Derudover blev busserne ladet op i garagen. Busserne k\xc3\xb8rte p\xc3\xa5 linje 3A i 2\xc2\xbd \xc3\xa5r, indtil de blev taget ud af drift med udgangen af januar 2019. Derefter blev de to ladestationer taget ned. Det forventedes at en endelig evaluering af fors\xc3\xb8get ville foreligge i august 2019.\n_START_SECTION_\nNedl\xc3\xa6ggelsen\n_START_PARAGRAPH_\n29. september 2019 \xc3\xa5bnede Metroselskabet metrostr\xc3\xa6kningen Cityringen. Det kom blandt andet til at ber\xc3\xb8re linje 3A, hvis str\xc3\xa6kning Cityringen kom til at krydse ved de nye Trianglen og Enghave Plads Stationer. Mange andre linjer blev ogs\xc3\xa5 ber\xc3\xb8rt, s\xc3\xa5 derfor \xc3\xa6ndrede Movia det k\xc3\xb8benhavnske busnet 13. oktober 2019 til det, de kaldte for Nyt Bynet. Grundlaget for \xc3\xa6ndringerne blev skabt i forbindelse med udarbejdelse af Trafikplan 2016, der blev godkendt af Movias bestyrelse 23. februar 2017. Planerne blev efterf\xc3\xb8lgende mere konkrete med pr\xc3\xa6sentationen af Nyt Bynet i januar 2018 med enkelte efterf\xc3\xb8lgende \xc3\xa6ndringer._NEWLINE_Nyt Bynet medf\xc3\xb8rte blandt andet, at linje 3A blev nedlagt, idet den blev erstattet af andre linjer p\xc3\xa5 forskellige dele. St\xc3\xb8rstedelen af str\xc3\xa6kningen, fra Trianglen til krydset Enghavevej/Vigerslev All\xc3\xa9 blev erstattet af en kraftigt omlagt linje 1A, mens en ligeledes omlagt linje 9A kom til at betjene str\xc3\xa6kningen fra Vigerslev All\xc3\xa9 til Valbyparken. Til geng\xc3\xa6ld var det ikke oprindeligt planen, at det nordligste stykke fra Trianglen til Nordhavn st. skulle erstattes af andre buslinjer. Det gav imidlertid anledning til lokale protester, s\xc3\xa5 19. april 2018 besluttede K\xc3\xb8benhavns Borgerrepr\xc3\xa6sentation, at linje 14 skulle oml\xc3\xa6gges via Nordre Frihavnsgade - Nordhavn st. - Strandboulevarden som kompensation.\n_START_SECTION_\nLinjef\xc3\xb8ring\n_START_PARAGRAPH_\nLinje 3A k\xc3\xb8rte mellem Nordhavn st. og Kongens Enghave, Valbyparken. Ved Nordhavn st. vendte bussen i en st\xc3\xb8rre sl\xc3\xb8jfe ad Nordre Frihavnsgade - \xc3\x98stbanegade - \xc3\x85rhusgade - Strandboulevarden med endestation p\xc3\xa5 \xc3\x98stbanegade i en mindre busterminal langs med stationen. Med Nordre Frihavnsgade kom linjen til Trianglen med indgangen til F\xc3\xa6lledparken. Herefter fortsatte den ad Blegdamsvej forbi Den Danske Frimurerordens stamhus, Rigshospitalet og Panum Instituttet til Sankt Hans Torv. Linjen fortsatte derfra ad F\xc3\xa6lledvej og drejede om ad N\xc3\xb8rrebrogade, hvor der var f\xc3\xa6lles stoppesteder med linje 5C og 350S. Herefter zigzaggedes videre ad Stengade forbi Folkets Park og ad Korsgade til Griffenfeldsgade._NEWLINE_Linjen fortsatte lige ud ad H.C. \xc3\x98rsteds Vej og Alhambravej og efter et sk\xc3\xa6vt kryds ved Frederiksberg All\xc3\xa9 videre ad Kingosgade til Enghavevej. Med denne passerede linjen mellem Enghaveparken og Enghave Plads og senere langs med jernbaneterr\xc3\xa6net p\xc3\xa5 Vesterbro. N\xc3\xa6r enden af vejen k\xc3\xb8rte linjen under Sydhavn st. og kort efter drejes om ad Borgbjergsvej til Mozarts Plads i kvarteret Musikbyen. Herfra k\xc3\xb8rte den rundt ad Borgmester Christiansens Gade - Ellebjergvej - Stubm\xc3\xb8llevej f\xc3\xb8r det sidste stykke ad Hammelstrupvej til endestationen, hvor der vendtes i en rundk\xc3\xb8rsel ved indgangen til Valbyparken.'